तीसरे दिन भी अस्पतालों में ठीक से नहीं चला सर्वर
आरोग्यऑनलाइन सर्वर गुरुवार को तीसरे दिन भी ठीक से नहीं चल पाया। मेडिकल कॉलेज के तीनों ही अस्पतालों में बार-बार व्यवधान आता रहा। कभी स्पीड स्लो हुई तो कभी सर्वर ठप हो गया। हालांकि ज्यादा लंबा व्यवधान नहीं आने से काम चलता रहा।
उधर, इसे लेकर प्रिंसिपल डॉ. गिरीश वर्मा ने तीनों अस्पतालों के अधीक्षकों, नोडल ऑफिसर प्रोग्रामर की बैठक ली। बैठक में टेक्निकल अधिकारियों ने बताया कि सॉफ्टवेयर अपडेट किया जा रहा है, इसका 75 फीसदी काम हो चुका है, कुछ बाकी है, इसलिए यह व्यवधान रहा है। हो सकता है एक-दो दिन और यह समस्या रहे, लेकिन इसके बाद स्थायी समाधान की उम्मीद है। प्रिंसिपल ने अधीक्षकों को निर्देश भी दिए कि वे सर्वर बंद होते ही 10 मिनट से ज्यादा इंतजार नहीं करें। यदि 10 मिनट में फिर से सर्वर ऑन नहीं हो तो ऑफलाइन पर्चियां कटवाने की व्यवस्था शुरू कराएं, ताकि रोगियों को परेशानी नहीं हो। बैठक में गर्मी को देखते हुए तीनों अधीक्षकों को यह भी कहा गया कि वे अपने पास उपलब्ध बजट से कूलर-पंखों की मरम्मत शुरू करा दें।
hin_Deva hin_Deva hin_Deva